**Raúl García de Loza**, nado en Lugo o 27 de xullo de 1946 ou 1947, é un antigo árbitro de fútbol e político galego.

Traxectoria
-----------

Empregado de Telefónica, en 1975 ascendeu como árbitro á Segunda división, onde permaneceu durante cinco temporadas e arbitrou 56 partidos. o 21 de setembro de 1980 debutou en Primeira División de fútbol masculino de España como árbitro principal, asubiando un Murcia-Zaragoza que rematou con vitoria visitante. Na súa etapa como árbitro de primeira liña foi moi coñecido pola polémica e chegou a ser sancionado pola Federación Española de Fútbol polas súas decisións erróneas e por facer declaracións aos medios en que opinaba de fútbol ou de posibles resultados. En 1990 chegou a arbitrar a final de Copa do Rei, que naquela edición enfrontara a FC Barcelona e Real Madrid, e que tamén se viu envolto na polémica polo elevado número de cartóns amosados e ao ano seguinte o partido final da Liga onde o Real Madrid caera derrotado en Tenerife e a Liga fora ás mans do FC Barcelona.

A pesar de chegar a ser árbitro internacional, non foi seleccionado para ningúns dos torneos máis importantes de seleccións, como a Eurocopa masculina ou o Mundial masculino. Ao retirarse ao remate da temporada 1993-94, cun Sevilla-Albacete, García de Loza asubiara 160 partidos en Primeira división, ademais de dous partidos do que daquela se chamaba Copa da UEFA. O partido máis importante arbitrado por García de Loza foi o disputado para o terceiro e cuarto posto entre as seleccións de fútbol feminino de Dinamarca e Italia, na Eurocopa feminina de 1991.

Residente na Coruña, nas eleccións municipais de 1999 presentouse nas listas do PP e saíu elixido concelleiro, se ben non chegou a desempeñar ningunha concellería e permaneceu na oposición durante catro anos. Unha década máis tarde, en 2014, e xa vivindo en Santiago de Compostela, recrutouno o alcalde Ángel Currás como concelleiro non electo para ocuparse da área de Deportes, logo de que o PP perdese unha gran cantidade de concelleiros acusados de prevaricación. Currás foi substituído por Hernández, e García de Loza seguiu como concelleiro de deportes ata as eleccións de 2015. Non integrou a lista dos populares na seguinte convocatoria.

Desde a década dos noventa García de Loza ten participado en distintos programas futbolísticos de televisión e radio, como experto arbitral.

Notas
-----

1. ↑  Barrera, F. ed. (2002). *Gallegos. Quién es quien en la Galicia del siglo XXI*. *El Correo Gallego*. p. 236. ISBN 84-8064-113-4.
2. ↑  Eiroa, Eduardo (28 de outubro de 2007). "«Tener a Maradona a un metro de distancia era una maravilla»". *La Voz de Galicia* (en castelán).
3. ↑  Raúl García de Loza, ficha en BDFutbol *(en inglés)*
4. ↑  "Murcia - Zaragoza (0 - 1) 21/09/1980". *www.bdfutbol.com*. Consultado o 2019-01-15.
5. ↑  Paradinas, Juan José (1986-04-11). "García de Loza, un árbitro polémico". *El País* (en castelán). ISSN 1134-6582. Consultado o 2019-01-15.
6. ↑  Vivanco, Joseba (9 de abril de 2016). "García de Loza, la policía... y el héroe de San Mamés". *Naiz* (en castelán).
7. ↑  Barreiros, Pedro (2016-05-09). "García de Loza: «Tenía esperanzas de ir a la Eurocopa o al Mundial, pero me salió un churro»". *La Voz de Galicia* (en castelán). Consultado o 2019-01-15.
8. ↑  "El exárbitro García de Loza, nuevo edil de Deportes". *El Progreso de Lugo* (en castelán). 5 de xuño de 2014.

Véxase tamén
------------

### Bibliografía

* Agra Devesa, Antonio; et al. (2005). "García de Loza, Raúl". *Gran Enciclopedia Galega Silverio Cañada* (DVD). El Progreso. ISBN 84-87804-88-8.